Title: MINISTERSTVO PRÁCE, SOCIÁLNYCH VECÍ A RODINY
Author: cebulakova
Company: MPSVR SR

Predkladacia správa

	Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky  (ďalej len „ministerstvo“) ako ústredný orgán štátnej správy pre sociálne poistenie predkladá na rokovanie vlády Slovenskej republiky návrh  poslancov Národnej rady Slovenskej republiky Rafaela Rafaja a Jána Slotu na vydanie zákona o príplatku k dôchodku politickým väzňom (tlač 224).

Predloženým návrhom poslancov sa navrhuje poskytovanie príplatku k dôchodku politickým väzňom, ktorého účelom je  zmierniť krivdy, ktoré  komunistický režim spôsobil politickým väzňom a ich rodinným príslušníkom.
Ministerstvo zásadne nesúhlasí s návrhom poslancov  z týchto dôvodov.
Navrhované odškodnenie politických väzňov formou príplatku k dôchodku nepokrýva všetkých politických väzňov, ale len tých, ktorí už sú poberateľmi dôchodku, čím nie je naplnený účel návrhu zákona uvedený vo všeobecnej časti dôvodovej správy.  Prijatím návrhu zákona by došlo k diferenciácii politických väzňov, čo vzhľadom na skutočnosť, že má ísť o formu odškodnenia za spáchané krivdy a perzekúcie na odporcoch komunistického režimu, nemožno považovať za správne.
Návrh zákona sa nevzťahuje na osoby, ktoré
-	boli rehabilitované podľa zákona č. 82/1968 Zb. o súdnej rehabilitácii v znení neskorších predpisov,
-	boli politickými väzňami, dovŕšili dôchodkový vek, sú občanmi Slovenskej republiky, ale napríklad z dôvodov emigrácie v minulosti, nezískali  počet rokov potrebný na nárok na starobný dôchodok.
Návrh zákona nerieši valorizáciu príplatku.
Odškodnenie politických väzňov bolo riešené s účinnosťou od 1. agusuta 2006 prijatím návrhu skupiny poslancov na vydanie zákona, ktorým sa mení a dopĺňa zákon o sociálnom poistení. Právna úprava odškodnenia politických väzňov je obsiahnutá v § 293l ods. 9 zákona o sociálnom poistení, podľa ktorého príplatok k starobnému dôchodku, invalidnému dôchodku a čiastočnému invalidnému dôchodku priznaný v rámci súdnej rehabilitácie a mimosúdnej rehabilitácie, ktorý sa k 31. júlu 2006 nevyplácal alebo sa vyplácal v obmedzenej sume z dôvodu, že spolu s dôchodkom  presiahol najvyššiu výmeru ustanovenú predpisom účinným pred 1. januárom 2004, sa uvoľní odo dňa splátky splatnej po 31. júli 2006 v sume, v akej by sa vyplácal k tomuto dňu bez obmedzenia z tohto dôvodu. O sume dôchodku Sociálna poisťovňa je povinná rozhodnúť najneskôr do 31. decembra 2007. 

Z á v e r :
	Ministerstvo neodporúča vysloviť súhlas s návrhom poslancov Národnej rady Slovenskej republiky Rafaela Rafaja a Jána Slotu na vydanie zákona o príplatku k dôchodku politickým väzňom (tlač 224).